b'\n_START_ARTICLE_\nTallinna Sadamatehased\n_START_SECTION_\nAjalugu\n_START_PARAGRAPH_\nAdmiraliteedi t\xc3\xb6\xc3\xb6kojad asutati Tallinna kesklinnas Tallinna lahe \xc3\xa4\xc3\xa4res Venemaa keisri Peeter I korraldusel aastal 1714. Need paiknesid praeguse Vanasadama naabruses, nende j\xc3\xa4rgi on nime saanud ka Vanasadama hilisem Admiraliteedi bassein. See oli s\xc3\xb5jalaevade ehitamise ja varustamise koht ning oli kindlustatud._NEWLINE_Admiraliteedi t\xc3\xb6\xc3\xb6kodade \xc3\xbclesanne oli remontida ja varustada Tallinnas baseeruvaid Venemaa keisririigi s\xc3\xb5jalaevastiku laevu ning selleks oli olemas vajalike hoonete kompleks, sh t\xc3\xb6\xc3\xb6kojad, ellingud, laod, sepikojad, haldushooned ja arsenal. Admiraliteedi t\xc3\xb6\xc3\xb6kodadele kuulusid ka Tallinna k\xc3\xb6iemanufaktuur, ehitusettev\xc3\xb5tted, tellisel\xc3\xb6\xc3\xb6v ja saeveski. 1732. aastaks olid peamised t\xc3\xb6\xc3\xb6kojad valmis ehitatud. _NEWLINE_Kuni 19. sajandi keskpaigani olid Admiraliteedi t\xc3\xb6\xc3\xb6kojad Tallinna suurim t\xc3\xb6\xc3\xb6stusettev\xc3\xb5te, 1901. aastal rajati sadamast Tallinn-V\xc3\xa4ikese raudteejaamani kitsar\xc3\xb6\xc3\xb6pmeline raudteeharu, mille \xc3\xbcks haru algas Tallinna sadamast (Tallinn-Sadama raudteejaam). Tallinna Sadamatehaste territooriumil oli ka 1905. aastal ehitatud oma elektrijaam, mis tagas sadamat\xc3\xb6\xc3\xb6stusele autonoomse elektritoite ning ka sadama ja piirkonna t\xc3\xa4navate elektrivalgustuse._NEWLINE_1860. aastal nimetati kompleks Tallinna Sadamatehasteks, 1872. aastal hakati seda laevaremondit\xc3\xb6\xc3\xb6kodadeks reorganiseerima. Aastatel 1886\xe2\x80\x931918 oli tehase nimi Riiklik Laevaremondi- ja Metallitehas._NEWLINE_1918. aastal alanud Eesti Vabaduss\xc3\xb5ja alguses allutati Portu tehased 9. jaanuarist 1919 merev\xc3\xa4e tehnilise varustuse valitsuse kaudu S\xc3\xb5jav\xc3\xa4gede \xc3\x9clemjuhatajale ning tehaste \xc3\xbclemaks m\xc3\xa4\xc3\xa4rati varustusvalitsuse inseneriosakonna t\xc3\xb6\xc3\xb6kodade juhataja insener Konstantin Zeren. Tehases ehitati esimesed soomusautod, kui firma Federal kolmetonnise kandej\xc3\xb5uga veoauto \xc5\xa1assiile tehti vinkelrauast raam ja sellele kinnitati laevaehituses kasutatud terasplaatidest soomus. Esimene soomusauto valmis 1918. aasta j\xc3\xb5ulup\xc3\xbchade eel ja sai nimeks Estonia ning seej\xc3\xa4rel valmis soomusauto Tasuja. Hiljem valmistati tehases ka soomusrongide komponente (suurt\xc3\xbckivaguneid) laiar\xc3\xb6\xc3\xb6pmelisele soomusrongile nr 6._NEWLINE_1918. aastal loodi ettev\xc3\xb5tte baasil Riigi Sadamatehased, esialgu anti see Kaubandus-T\xc3\xb6\xc3\xb6stusministeeriumi k\xc3\xa4sutusse ning 1919. aastal Eesti Vabariigi merej\xc3\xb5ududele._NEWLINE_1923. aasta alguses viidi Riigi Sadamatehased Teedeministeeriumi alluvusse._NEWLINE_Aastail 1925\xe2\x80\x931930 valmisid Tallinnas Riigi Sadamatehastes viis originaalse konstruktsiooniga ekskavaatorit (ujuvekskavaatorit): Alfa, Beeta, Kappa, Lambda ja Hiiglane._NEWLINE_1930. aastail ehitati Riigi Sadamatehastes kitsar\xc3\xb6\xc3\xb6pmelisele raudteele diiselelektriajamiga mootorvagunid DeM 1 ja DeM 2 ning remonditi ka Eesti Merev\xc3\xa4e laevu._NEWLINE_1941. aasta augustis s\xc3\xbc\xc3\xbctasid venelastest t\xc3\xb6\xc3\xb6lised punas\xc3\xb5durite juhtimisel Sadamatehaste hooned.\n_START_SECTION_\nSadamatehase t\xc3\xa4nap\xc3\xa4ev\n_START_PARAGRAPH_\nN\xc3\xb5ukogude ajal tegutses laevatehas edasi, erastamiseelsel ajal sai see nimeks Tallinna Laevatehas. See ettev\xc3\xb5te rentis osa hooneid v\xc3\xa4lja ja lammutas teisi. Nii asus erastamise j\xc3\xa4rel \xc3\xbchte hoonesse kaubanduskeskus Sadamarket, mis on n\xc3\xbc\xc3\xbcdseks \xc3\xbcmber ehitatud. 1990. aastail oli hulk firmasid registreeritud aadressile Sadama 2 \xe2\x80\x93 ajal, kui sel aadressil oli s\xc3\xa4ilinud vaid telefoniputka. Kaua p\xc3\xbcsis kolmel\xc3\xb6\xc3\xb6viline hoone Admiraliteedi basseini \xc3\xa4\xc3\xa4res, Eesti Meremuuseum plaanis sinna viia allveelaeva Lembit ja sellega seotud ekspositsiooni. Hooned Ahtri t\xc3\xa4nava ja Mere puiestee ristmikul Mere puiestee 10, kus asus Merekeskuse kaubanduskeskus, lammutati aastal 2016.'